Document ID: 31993R3607

ΚΑΝΟΝΙΣΜΟΣ (Ευρατόμ, ΕΚΑΧ, ΕΚ) αριθ. 3607/93 ΤΟΥ ΣΥΜΒΟΥΛΙΟΥ της 13ης Δεκεμβρίου 1993 για τροποποίηση του κανονισμού (ΕΟΚ, Ευρατόμ, ΕΚΑΧ) αριθ. 549/69 περί καθορισμού των κατηγοριών των υπαλλήλων των Ευρωπαϊκών Κοινοτήτων στους οποίους εφαρμόζονται οι διατάξεις του άρθρου 12, του άρθρου 13 δεύτερη παράγραφος και του άρθρου 14 του πρωτοκόλλου περί των προνομίων και ασυλιών των Ευρωπαϊκών Κοινοτήτων
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων,
το πρωτόκολλο περί των προνομίων και ασυλιών των Ευρωπαϊκών Κοινοτήτων, και ιδίως τα άρθρα 16 και 23,
την πρόταση της Επιτροπής (1),
την γνώμη του Ευρωπαϊκού Κοινοβουλίου (2),
τη γνώμη του Ελεγκτικού Συνεδρίου,
τη γνώμη του Δικαστηρίου των Ευρωπαϊκών Κοινοτήτων,
Εκτιμώντας ότι είναι σκόπιμο να επεκταθεί στο Ευρωπαϊκό Νομισματικό Ίδρυμα η εφαρμογή του κανονισμού (ΕΟΚ, Ευρατόμ, ΕΚΑΧ) αριθ. 549/69 του Συμβουλίου της 25ης Μαρτίου 1969 περί καθορισμού των κατηγοριών των υπαλλήλων των Ευρωπαϊκών Κοινοτήτων στους οποίους εφαρμόζονται ορισμένες διατάξεις του πρωτοκόλλου περί των προνομίων και ασυλιών των Κοινοτήτων (3), προκειμένου τα μέλη του προσωπικού του να απολαύουν των ίδιων προνομίων, ασυλιών και διευκολύσεων, λαμβανομένων υπόψη των καθηκόντων, των ευθυνών και της ειδικής κατάστασής τους,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στον κανονισμό (ΕΟΚ, Ευρατόμ, ΕΚΑΧ) αριθ. 549/69 παρεμβάλλεται το ακόλουθο νέο άρθρο:
"Άρθρο 4α
Με την επιφύλαξη του άρθρου 23 του πρωτοκόλλου περί των προνομίων και ασυλιών των Ευρωπαϊκών Κοινοτήτων όσον αφορά τα μέλη του Συμβουλίου του Ευρωπαϊκού Νομισματικού Ιδρύματος, απολαύουν των προνομίων και των ασυλιών που προβλέπονται στο άρθρο 12, στο άρθρο 13 δεύτερη παράγραφος και στο άρθρο 14 του εν λόγω πρωτοκόλλου, τηρουμένων των όρων και των ορίων που προβλέπονται στα άρθρα 1, 2 και 3 του παρόντος κανονισμού:
- το προσωπικό του Ευρωπαϊκού Νομισματικού Ιδρύματος,
- οι δικαιούχοι συντάξεων αναπηρίας, αρχαιότητας ή επιζώντων που καταβάλλονται από το Ευρωπαϊκό Νομισματικό Ίδρυμα."
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε όλα τα κράτη μέλη.
Βρυξέλλες, 13 Δεκεμβρίου 1993.

Labels: 10
0
4
15